Poskantoor kom stadig reg | Maroela Media
Die Poskantoor is stadig aan die herstel na jare lange swak bestuur, het die parlementêre portefeuljekomitee oor telekommunikasie en posdienste Woensdagoggend gehoor.
Die bestuur van die Poskantoor het hul jaarverslag aan die portefeuljekomitee voorgehou, en hoewel dit nog maar beroerd gaan, is die herstelkurwe onteenseglik opwaarts.
Die Poskantoor het vir die eerste keer in sy bestaan 'n ongekwalifiseerde oudit ontvang, en ongemagtigde besteding het met 64% afgeneem, van R308 miljoen verlede jaar tot R109 miljoen vanjaar.
Die suksesvolle aflewering van pos is steeds redelik laag, maar het vanjaar van 73% tot 87% verbeter.
Die Poskantoor het straataflewerings vir posdienste na nie minder nie as 655 860 nuwe straatadresse uitgebrei, en 'n steeds lae 48% van sy diensleweringsteikens bereik, maar dis bykans 'n verdubbeling vergeleke met die 27% van verlede jaar.
Die Poskantoor meen ook die Posspaarbank se agteruitgang is gestuit en dat dit al hoe beter met dié bank sal gaan.
Hoewel die Poskantoor sy personeel met 610 verminder het tot 18 119, het geen stakings vanjaar plaasgevind nie, in teenstelling met die afgelope paar jaar.
Die Poskantoor is saam met die Suid-Afrikaanse Maatskaplike Sekerheidsagentskap (SASSA) aangewys om voortaan welsynstoelae uit te betaal – 'n groot stap vorentoe.
Die finansiële posisie van die Poskantoor het merkbaar verbeter. Hoewel inkomste weens die verminderde gebruik van die posstelsel met 4,6% afgeneem het, van R4,6 miljard tot R4,4 miljard, is dit net-net oortref deur die afname in uitgawes – met 7% van R5,6 miljard tot R5,2 miljard.
Die beteken dat operasionele verliese met 17% (R141 miljoen) afgeneem het, van R815 miljoen tot R674 miljoen.
Die netto verlies vir die jaar het met 79 miljoen (8%) afgeneem, van R987 miljoen tot R908 miljoen.
Met betrekking tot die huidige boekjaar wil die Poskantoor sy finansieringsmeganismes finaliseer om likiditeitsuitdagings te takel, belê in kritieke infrastruktuur en sy e-handelsmerk uitbrei.
Die Poskantoor wil groter stabiliteit in sy arbeidsverhoudinge verseker en fokus op die uitbou van die Posspaarbank, het die Poskantoor se bestuur aangedui.
Moet asb. nie dat die Vakbonde dit hoor want dan staak hulle weer.
My vraag is: Hoekom het dit in die eerste plek verswak? Ñ instansie wat 100% werkend was en betroubaar was en dis tot die grond af gebreek. Al verbeter dit ook hoe, lakse en kriminele elemente sal dit altyd ñ swak opsie maak.
Die poskantoor is swak. Ek wag nou al 5 maande vir pos van nederland. Hulle sal nie eers moeite doen om vir my te se wat aan die gang is nie. Sal hulle ooit regkom?